## **ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának 2017. június 14-i ülésére**

**Javaslat a 2017/2018. nevelési évben indítható óvodai csoportok számának és létszámának meghatározására**

A nemzeti közneveléstől szóló 2011. évi CXC. törvény (a továbbiakban: Nkt.) 83. § (2) bekezdés d) pontja alapján a fenntartó határozza meg az adott nevelési évben indítható óvodai csoportok számát.

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) Önkormányzati rendelete 52. § (2) bekezdés 13. pontjában az Oktatási és Szociális Bizottság hatáskörébe utalta az óvodai csoportok számának, a csoportok létszámának meghatározását.

Az óvodai jelentkezés és felvétel a 2017/2018. nevelési évre vonatkozóan Szombathely Megyei Jogú Város Önkormányzata által fenntartott 18 óvodában az Oktatási és Szociális Bizottság által meghatározott ütemezés szerint 2017. május 3. és 4. napján megtörtént. A jelentkezés valamennyi intézményben törvényes keretek között, zökkenőmentesen zajlott le. Az intézményvezetők a törvényi szabályozás betartása mellett odafigyeltek a szülői igényekre is.

**A Nkt. 49. § (1) - (4) bekezdése alapján óvodába a gyermek harmadik életévének betöltése után vehető fel. A szülő gyermeke óvodai felvételét, átvételét bármikor kérheti, a gyermek felvétele folyamatos.**

**A Nkt. 8. § (2)** **szerint a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt. E paragrafus alapján be kell íratni azt a kisgyermeket az óvodába, aki 2017. augusztus 31. napjáig betölti a harmadik életévét.**

Az önkormányzati óvodákba a 2017/2018. nevelési évre 664 gyermek iratkozott be. A beiratkozott gyermekek közül 558 gyermek kezdi 2017 szeptember 1. napján a nevelési évet. Az előre beiratkozott, nevelési év közben folyamatosan óvodát kezdő gyermekek létszáma 106 fő.

Az óvodákban történt jelentkezések alapján Szombathelyen a 18 Önkormányzati fenntartású óvodában szeptemberben összesen 2401 kisgyermek kezdi meg a nevelési évet.

A Nkt. 4. számú melléklete határozza meg az óvodai csoportok minimális /13 fő/, maximális /25 fő/ és átlaglétszámát /20 fő/. A Nkt. 25.§ (7) bekezdése alapján az óvodai csoportra megállapított maximális létszám a nevelési év indításánál a fenntartó engedélyével legfeljebb húsz százalékkal átléphető, továbbá függetlenül az indított csoportok számától, akkor is, ha a nevelési év során az új gyermek átvétele, felvétele miatt indokolt.

Az Nkt. 47. § (7) bekezdésében foglaltak szerint az enyhe értelmi fogyatékos, beszédfogyatékos vagy pszichés fejlődési zavarral küzdő sajátos nevelési igényű tanulót **két gyermekként**, a mozgásszervi, érzékszervi, középsúlyos értelmi fogyatékos, autizmus spektrum zavarral küzdő vagy halmozottan fogyatékos gyermeket **három gyermekként** kell figyelembe venni az óvodai csoport létszámának számításánál, ha nevelésük a többi gyermekkel, tanulóval történik.

Az óvodákban 2017. szeptember 1. napjától 62 szakértői szakvéleménnyel rendelkező gyermek fog óvodába járni. Az óvodai csoportok létszámát figyelembe véve statisztikai létszámuk 74 főt jelent.

Az óvodai jelentkezések alapján az óvodákban átlagosan 23 fős csoportlétszámokkal indulhat a 2017/2018. nevelési év. A nevelési év folyamán az előre beiratkozott gyermekek folyamatos megjelenésével és a szakvéleménnyel rendelkező sajátos nevelési igényű gyermekek statisztikai létszámát figyelembe véve az óvodákban a nevelési év végére éri el a törvényben meghatározott maximális csoportlétszámot.

Az óvodai beíratási adatok és az óvodavezetőkkel történt előzetes egyeztetések alapján az Önkormányzat által fenntartott óvodákban 2017. szeptember 1. napjától 103 óvodai csoport indítása indokolt.

A 2017. szeptember 1. napján indítható csoportok számát, létszámát az alábbi táblázat részletesen szemlélteti.

|  |
| --- |
| **Óvodai jelentkezés 2017-2018. nevelési évre** |
| **Óvodák** |  **Óvodai csoportok száma** | **Alapító okirat szerinti óvodai férőhely** | **Óvodába jelentkezett gyermekek száma (fő)** | **Szeptemberi óvodai létszámok (fő)** | **Szeptemberi csoport átlaglét-számok (csop./fő)** |
| Aréna | 9 | 240 | 39 | 192 | 21 |
| Barátság | 6 | 150 | 44 | 137 | 23 |
| Benczúr | 4 | 109 | 36 | 104 | 26 |
| Donászy M. | 6 | 143 | 46 | 136 | 23 |
| Gazdag E. | 8 | 214 | 70 | 203 | 25 |
| Hétszínvirág | 7 | 175 | 42 | 171 | 24 |
| Játéksziget | 5 | 120 | 28 | 112 | 22 |
| Kőrösi | 7 | 185 | 34 | 163 | 23 |
| Margaréta | 4 | 100 | 38 | 95 | 24 |
| Maros | 4 | 100 | 17 | 97 | 24 |
| Mesevár | 5 | 130 | 36 | 119 | 24 |
| Mocorgó | 6 | 150 | 36 | 140 | 23 |
| Napsugár | 5 | 145 | 30 | 98 | 20 |
| Pipitér | 6 | 160 | 30 | 128 | 21 |
| Szivárvány | 7 | 189 | 45 | 153 | 22 |
| Szűrcsapó | 8 | 214 | 53 | 200 | 25 |
| Vadvirág | 3 | 86 | 20 | 79 | 26 |
| Weöres S. | 3 | 75 | 20 | 74 | 25 |
| **Összesen:** | **103** | **2685** | **664** | **2401** | **23** |

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. június „ "**

 **/: Koczka Tibor :/**

**HATÁROZATI JAVASLAT**

**............./2017. (VI.14.) OSzB. sz. határozat**

1./ Szombathely Megyei Jogú Város Önkormányzatának 34/2014.(XI.3.) Önkormányzati rendelete a Szervezeti és Működési Szabályzatának 52. § (2) bekezdés 13. pontján kapott felhatalmazás alapján Szombathely Megyei Jogú Város Közgyűlésének Oktatási és Szociális Bizottsága az Önkormányzat által fenntartott óvodákban a 2017. szeptember 1. napjától indítható óvodai csoportok számát az alábbiak szerint fogadja el.

|  |  |
| --- | --- |
| Óvodák | Csoportok száma |
| Aréna Óvoda | 9 |
| Barátság Óvoda | 6 |
| Benczúr Óvoda | 4 |
| Donászy M. Óvoda | 6 |
| Gazdag E. Óvoda | 8 |
| Hétszínvirág Óvoda | 7 |
| Játéksziget Óvoda | 5 |
| Kőrösi Óvoda | 7 |
| Margaréta Óvoda | 4 |
| Maros Óvoda | 4 |
| Mesevár Óvoda | 5  |
| Mocorgó Óvoda | 6 |
| Napsugár Óvoda | 5 (2 nemzetiségi csoport) |
| Pipitér Óvoda | 6 (2 nemzetiségi csoport) |
| Szivárvány Óvoda | 7 |
| Szűrcsapó Óvoda | 8 |
| Vadvirág Óvoda | 3 |
| Weöres S. Óvoda | 3 |
| **Összesen:** | 103 |

**Felelősök: Koczka Tibor alpolgármester,**

 **/A végrehajtás előkészítéséért:**

**Dr. Bencsics Enikő az Egészségügyi és Közszolgálati Osztály vezetője,**

**Kovács Balázs a Köznevelési, Sport és Ifjúsági Iroda vezetője /**

**Határidő: azonnal**